अ र्थात् यह आत्मा समस्त प्राणियों में रहता हुआ भी माया के परदे में छिपा रहने के कारण सबके प्रत्यक्ष नहीं होता । भगवान शिव का चिंतन मोह का नाश करता है व साधक को `सत्य` के समीपतर लाता है । लंकापति और रक्षेन्द्र होते हुए भी रावण मन से भक्त और विद्वान था । वह राक्षस-शार्दूल चाहता है शिव-चिंतन से प्राप्त आनंद उसके मन बहलाव का साधन बने । और वह कहता है कि भूतभव्यनाथ ऐसे अनुपम-अनूठे मनोविनोद से मुझे भर दें । अन्यथा भौतिक सुख-साधन-सम्पदा जन्य मन बहलाव की उस राक्षस शिरोमणि को कोई कमी नहीं थी । अंत में, उसके ऐश्वर्य की एक छोटी सी वानगी यहाँ प्रस्तुत है, जो `श्रीमद्वाल्मीकीय रामायण` से ली गई है ।